**Технически отчет за дейността на**

**Национално читалище на слепите „Луи Брайл 1928” през 2020 г.**

Изминалата 2020 година беше изключително трудна не само за нашето читалище, но за всички сродни институции в страната. От 13 март до края на годината бяхме в различни степени на карантинна обстановка.

Това попречи много на онази наша дейност, която е свързана с организирането на прояви от всякакъв характер – срещи на читалищните членове с интересни личности, екскурзии, концерти, конкурси по бързо четене и писане на брайл и т.н. Преди обявяването на извънредната епидемиологична обстановка и извънредното положение в страната организирахме среща с поета Петър Нешев, която беше масово посетена. По случай 15 октомври - Международния ден на белия бастун, направихме екскурзия до екопътеката за незрящи в местността Дендрариума в природен парк Витоша. Въпреки големият интерес към подобни прояви, ситуацията в страната беше такава, че нямахме никаква възможност да направим нещо повече.

Що се отнася до другата наша основна дейност – поддържането и развитието на брайловата и електронната библиотека - положението е доста по-различно. В условията на изолация нашите членове имаха остра нужда от книги. Това е една от причините рязко да увеличим броя на отпечатаните книги на брайл. През миналата година бяха издадени 69 заглавия представляващи 706 тома нова брайлова литература.

Реализирахме два иновативни проекта свързани с издателската ни дейност. Първият беше финансиран от Столична община, като по него за пръв път издадохме 6 заглавия адаптирани книжки художествена литература за изучаващите английски език. Книжките са подбрани по такъв начин, че да представляват интерес за деца и за възрастни.

Друг интересен иновативен проект е публикуването на брайл на 20 заглавия детски книжки с описание на картинките в тях. Тези издания – всяко едно в 10 екземпляра – се подаряват в комплект с оригиналната книжка на обикновен печат. Това позволява незящият родител да чете приказки на зрящото си дете и да му показва картинки. Използването на такъв вид издания е многофункционално. Създава се възможност в семейства с едно зрящо и едно незрящо дете двете да четат една и съща книжка и да коментират картинките в нея. Този проект беше финансиран от Министерството на културата. Успоредно с реализирането на тези проекти течеше усилен печат и на други брайлови книги, подбрани от комисията, натоварена с тази задача.

През миналата година подадохме проект за пълен ремонт на читалищните площи към Министерството на труда и социалните грижи - фонд Социална закрила. За съжаление този проект не беше финансиран, защото не можахме да представим документ за Смяна предназначението на помещенията подлежащи на ремонт. Осигуряването на този документ е свързано с много разходи, които читалището в момента не може да си позволи.

По проект към Агенцията за хората с увреждания беше оборудвано работно място на един от служителите със закупена техника на стойност около 9 хил. лв. Надяваме се тази практика да продължи и в бъдеще с новонаетите служители.

През миналата година в читалището започнаха работа по програмите за временна заетост две млади незрящи жени на длъжност библиотекар. С тяхното назначените при нас вече работят 4 души по тези програми. Те се квалифицират в различни области на нашата издателска и библиотечна дейност – брайлов печат, подвързване, сканиране на книги, електронен опис на библиотечния фонд и т.н.

През 2020 година се сблъскахме с още един проблем. Колата на читалището, която навърши 23-годишна възраст, категорично отказа да ни служи повече. Това постави на изпитание разпространението на брайловите книги в София и страната. Никола Младенов, преподавател в Медицинския университет, предостави временно личния си автомобил за тази цел. Смятаме в най-скоро време да купим подходящо превозно средство в добро техническо състояние.

Карантинната обстановка не попречи да се развива и електронната библиотека. Нейният фонд беше обогатен с нови книги и читателите й имаха пълен онлайн достъп до 14 хил. заглавия. Подадохме проект за реконструкция на нейния каталог с цел книгите да бъдат разделени по жанрове и към тях да има анотация. Проектът беше одобрен и в последния момент преди подписването на договора ни беше отказано финансиране, защото читалището било регистрирано по Закона за народните читалища, а не по Закона за юридическите лица с нестопанска цел. Това ни най-малко не ни отказва да продължим усилията в тази насока.

Читалището вече е член на международната организация Accessible Book Corporation, която има за цел обмен на електронни книги в достъпен формат за незрящите читатели.

През изминалата година читалището имаше финансова стабилност и трудовите възнаграждения на персонала бяха изплащани навреме. Продължихме нашата дейност с брайловите надписи на лекарствата, което наред с реализираните проекти осигурява допълнително финансиране. Допуснахме пълно затваряне и изцяло дистанционна работа само два пъти поради заразени с Ковид 19 членове на персонала.

Искрено се надяваме настоящата година да е по-добра, макар че нейната първа четвърт не обещава нещо подобно. Все пак иска ни се да бъдем оптимисти и да очакваме деня, когато ще можем пак да съберем нашите членове на интересни и чакани от тях прояви. До този момент ще им осигуряваме редовно брайлови и електронни книги, за да преживеят по-леко изолацията, наложена от противоепидемичните мерки.

Йордан Младенов,

председател